 NA RICHARD MAOSI. WAKULIMA wadogo vijijini wameanza kukumbatia mfumo wa kufuga nyuki ili kukabiliana na wezi ambao wamekuwa wakivamia mashamba na kuiba mazao nyakati za usiku.  Wahalifu wanatajwa kulenga kuvuna ndizi, mahindi, viazi vitamu, miwa, parachichi, maharagwe na mihogo, hivyo basi kuwasababishia hasara wakulima, wengi wao wakikosa mazao ya kupeleka sokoni. Taifa Leo Dijitali ilizuru eneo la Gwa Kungu, Kaunti ya Laikipia katika barabara ya Nyahururu-Nyeri, ambapo tulibaini wakulima wamegeukia kilimo cha ufugaji nyuki, baada ya kuchoka kuibiwa matunda. Hali ni kama hiyo katika eneo la Ikonge, Busiango, Ekerenyo na Kebirigo Kaunti ya Nyamira. Mwalimu Edwin Nyariki kutoka Kebirigo aliambia Taifa Leo Dijitali kuwa changamoto inayokumba wakulima wengi hapa ni wizi wa mazao yakiwa shambani. Anasema wakulima ambao wamekuwa wakipata masaibu ni wenye mashamba yaliyo mbali na makazi yao. Anasema ufugaji nyuki, umeonekana kuzaa matunda kwa sababu wezi wanapotambua kuwa mkulima amefuga nyuki, huwa wanaogopa kukaribia mashamba yao. Isitoshe, baadhi yao huwa wanapata taabu sana kwa sababu hawajui ilikowekwa mizinga ya nyuki. Kulingana na Nyariki, kumeshuhudiwa idadi ndogo sana ya wizi katika mashamba ambayo wakulima wameamua kuwekeza kwenye miradi ya kufuga nyuki. Alifichulia Taifa Leo Dijitali kwamba siku za hivi karibuni, wakulima wengi wameingilia ufugaji nyuki ili kuwasaidia kulinda mashamba yao hasa nyakati za usiku, wanapokuwa wamelala. Kwa Kawaida, mwalimu Nyariki anasema nyuki huwa hawapendi kusumbuliwa ndiposa akaamua kuwafuga kwa sababu mbali na kumtunuku asali hutumika kama walinzi usiku. Aidha, Mwalimu Nyariki anasema ni lazima polisi waweke mikakati kusaidia wakulima kulinda mazao yao, akipendekeza wahusika wa wizi wachukuliwe hatua kali kisheria. Kwa upande mwingine, Faith Kemunto muuzaji wa ndizi na miwa katika kituo cha kibiashara cha Ikonge anasema wezi huchunguza mashamba ya wakulima nyakati za mchana kabla ya kutekeleza wizi usiku. Jumatano wiki iliyopita (Novemba 22, 2023), anadokeza kwamba wezi walivamia shamba lake na kuvuna sehemu kubwa ya miwa katika shamba lake. “Ingawa tumekuwa tukiripoti visa hivi kwenye vituo vya polisi, hawajakuwa wakichukua hatua yoyote huku wazee wa nyumba kumi na machifu wakionekana kulemewa,” akasema. Kemunto anasema alikasirika sana, ikizingatiwa kuwa alikuwa anategemea miwa hiyo kulipia watoto wake karo ya mwaka ujao, 2024. Anasema visa kama hivi vilianza kuripotiwa mwishoni mwa 2022, baada ya shughuli za kampeni za uchaguzi kukamilika.       You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  